CUI SĂ DĂM VOTUL NOSTRU?

	Votul din 25 mai 2014, pe care suntem chemaţi să-l dăm pentru a desemna reprezentanţii României în Parlamentul Europei, pune în faţa alegătorilor o întrebare firească: cui să acordăm votul nostru pentru ca în viitor această opţiune democratică să se regăsească, prin efectele ei, în planul vieţii social-economice europene, şi deci implicit şi al nostru ca cetăţeni români care trăim şi muncim în spaţiul naţional dar şi în afara acestuia, aşa cum ne dorim?
După cum se cunoaşte Parlamentul Europei este constituit din deputaţi aleşi care, în majoritate absolută, sunt afiliaţi la diverse partide naţionale care la rândul lor sunt afiliate la cele 13 partide europene: Partidul Popular European, Partidul Socialiştilor Europeni, Alianța Liberalilor si Democraților pentru Europa, Partidul European al Verzilor, Alianţa Europeană a Conservatorilor şi Reformiştilor, Partidul Stângii Europene, Mișcarea pentru o Europă a Libertăților și Democrației, Partidul Democrat European, Alianța Liberă Europeană, Alianța Europeană pentru Libertate, Alianța Mișcărilor Naționale Europene, Mişcarea Politică Creştină Europeană, Democraţii Europeni). Deputaţii aleşi care, prin afiliere, aparţin acestor partide europene vor constitui apoi în cadrul Parlamentului Europei şapte grupuri politice europene: Grupul Partidului Popular European (Creştin Democrat)¸ Grupul Alianţei Progresiste a Socialiştilor şi Democraţilor din Parlamentul European; Grupul Alianţei Liberalilor şi Democraţilor pentru Europa; Grupul Verzilor/Alianţa Liberă Europeană; Conservatorii şi Reformiştii Europeni; Grupul Confederal al Stângii Unite Europene/Stânga Verde Nordică; Grupul Europa Libertății şi Democrației (la care se adaugă şi un grup al deputaţilor independenţi care au dobândit calitatea de eurodeputaţi pe cont propriu). Practic aceste grupuri politice reprezintă circa 160 de partide naţionale din Europa. 
Pentru toţi alegătorii este important de ştiut faptul că, aşa cum este subliniat şi în documentele UE, „Grupurile politice joacă un rol extrem de important în activitatea Parlamentului, fiind actorii-cheie în ceea ce privește alcătuirea majorității de vot cu privire la legislație, buget și alte chestiuni. Grupurile stabilesc agenda parlamentară și joacă un rol decisiv în ceea ce privește alegerea Președintelui Parlamentului și a altor funcționari de rang înalt.”
În cele ce urmează voi încerca să rezum care sunt principalele obiective pe care le va promova în cadrul Parlamentului Europei, în mandatul 2014-2019, Partidul Socialiştilor Europeni (PSE), la care este afiliat şi Partidul Social Democrat, aşa cum sunt ele definite de candidatul acestui partid la preşedenţia Comisiei Europene, Dl Martin Schulz, în cadrul unui document programatic intitulat „ Către o nouă Europă”:
•	creşterea puterii economice a Europei, proces realizat însă cu respectarea unei echităţi sociale; 
•	sporirea numărului de locuri de muncă avantajoase cu asigurarea unei remuneraţii echitabile, acest lucru având la bază un pact asupra egalităţii de remunerare între femei și bărbați şi a unui salar minim;
•	reducerea şomajului şi realizarea de investiţii importante în educație și formare profesională; 
•	consolidarea monedei „euro” care să asigure UE o putere financiară sporită în contextul concurenţei globale; 
•	realizarea unei protecții mai bune a cetăţenilor împotriva tranzacțiilor riscante ale băncilor precum şi combaterea fraudelor şi evaziunii fiscale;
•	favorizarea surselor regenerabile de energie prin care să se asigure protecția mediului și combaterea schimbărilor climatice;
•	întărirea drepturile consumatorilor și protejarea datele personale ale acestora;
•	reducerea birocrației în UE prin asigurarea creşterii implicării cetăţenilor europeni în cadrul proceselor democratice de decizie;
•	respectarea diversităţii membrilor din UE prin asigurarea adoptării unor norme la nivelul UE numai asupra aspectelor care nu pot fi reglementate, mai bine, la nivel local, regional sau național;
•	promovarea de către UE, în cadrul Europei dar şi în relaţia acesteia cu alte regiuni ale lumii, a conceptului fundamental de pace, securitate socială și prosperitate.
Alianţa electorală PSD–UNPR-PC subscrie la aceste obiective majore, la care se mai adăugă şi alte obiective specifice cum sunt: sprijinirea aderării Republicii Moldova la UE, atragerea de fonduri europene şi îmbunătăţirea absorbţiei, precum şi aderarea României la spaţiul Schengen, apărarea drepturilor românilor din străinătate, şi prin eurodeputaţii săi în Parlamentul Europei, care vor face parte din Grupul Alianţei Progresiste a Socialiştilor si Democraţilor din Parlamentul European, va milita pentru îndeplinirea lor prin normele legislative şi politicile care vor fi adoptate în cadrul UE în folosul cetăţenilor României.
Îmi exprim încrederea că maturitatea civică şi discernământul alegătorilor va asigura un comportament responsabil al acestora în exercitarea votului la alegerile europarlamentare din 25 mai 2014 deoarece, cu toţii, ne dorim o nouă Europă în care noi, ca cetăţeni ai României dar şi ca europeni, să ne simţim demni şi mândri că avem această dublă calitate.
În astfel de momente este bine să nu uităm cea ce spuneau strămoşii noştri latini:
 Faber est suae quisque fortunae! ( Fiecare este făuritorul  propriului său destin!)

Prof.univ.dr.ing. VASILE BOLOŞ, consilier judeţean PSD

( Text publicat în ziarele „Cuvântul liber” şi „Zi de zi”, Tîrgu Mureş, 21 mai 2014)